Broj: 711-I-2325-M-437/22-02-19

Zagreb, 15. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu: Nataše Novaković kao predsjednice Povjerenstva za odlučivanje o sukobu interesa te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Jasne Živković, direktorice - članice Uprave trgovačkog društva KOMAG d.o.o.,** za davanjem mišljenja Povjerenstva,na 194. sjednici održanoj dana 15. studenog 2022.g. daje sljedeće

**MIŠLJENJE**

**Obveznica Jasna Živković, direktorica - članica Uprave trgovačkog društva KOMAG d.o.o., koja dužnost obnaša volonterski, može uz primanje volonterske naknade za obnašanje navedene dužnosti istodobno primati plaću za obavljanje poslova službenice u Općini Magadenovac.**

Obrazloženje

Zahtjev za mišljenjem podnijela je Jasna Živković, direktorica - članica Uprave trgovačkog društva KOMAG d.o.o. U Povjerenstvu zahtjev je zaprimljen 09. studenog 2022.g. pod poslovnim brojem 711-U-8766-M-437/22-01-4, povodom kojeg se vodi predmet broj M-437/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznica Jasna Živković povodom obnašanja dužnosti direktorice trgovačkog društva KOMAG d.o.o., a koje je u 100% vlasništvu Općine Magadenovac, dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je službenica u Općini Magadenovac od 01. lipnja 2002.g. te da za radno mjesto stručnog suradnika za stambeno komunalne poslove i zaštitu okoliša prima plaću te naknade poput božićnice, uskrsnice i drugih sličnih naknada, dok je dana 29. prosinca 2015.g. imenovana direktoricom trgovačkog društva KOMAG d.o.o. te je do sada navedenu dužnost obnašala volonterski bez naknade. Potom, obveznica navodi da je od dana 16. siječnja 2020.g. za dužnost direktorice primala naknadu za 1 sat rada, a onda je od 01. srpnja 2022.g. ponovno odlukom Skupštine dužnost nastavila obnašati volonterski. Obveznica postavlja upit može li za obnašanje dužnosti direktorice trgovačkog društva KOMAG d.o.o. primati volontersku naknadu.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. navedenog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo stoga ističe kako nema zapreke da obveznica uz volontersko obnašanje dužnost direktorice istovremeno profesionalno obavlja poslove službenice u Općini Magadenovac, budući da se ne radi o obnašanju druge javne dužnosti.

Isto tako, Povjerenstvo ističe kako obveznica za volontersko obnašanje dužnosti ima pravo na volontersku naknadu, te da uz njezino primanje kao službenica i nadalje može primati plaću.

Pritom, Povjerenstvo napominje kako obveznica kao direktorica trgovačkog društva KOMAG d.o.o. ne može uz volontersku naknadu primati i druge naknade za obnašanje dužnosti zabranjene člankom 7. točkom d.) ZSSI-a poput božićnice, uskrsnice i drugo, dok iste može primiti kao zaposlenica Općine Magadenovac.

Sukladno članku 17. stavku 4. ZSSI-a obveznica je dužna Povjerenstvu prijaviti gore naveden prihode koje ostvaruje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Jasna Živković, elektroničkom dostavom
2. Objava na internetskoj stranici Povjerenstva
3. Pismohrana